ai4bharat/Pralekha huggingface dataset:
பிரதமர் அலுவலகம்
பிரதமர் திரு.நரேந்திர மோடி மற்றும் நெதர்லாந்து பிரதமர் மேன்மை தங்கிய திரு.மார்க் ரூட்டே இடையே தொலைபேசி உரையாடல்
நெதர்லாந்து பிரதமர் மேன்மை தங்கிய திரு.மார்க் ரூட்டேயுடன் பிரதமர் திரு.நரேந்திர மோடி இன்று தொலைபேசியில் உரையாடினார்.
உக்ரைனின் தற்போதைய நிலை குறித்து விவாதித்த இரு தலைவர்களும் உக்ரைனில் மனிதாபிமான பிரச்சனைகள் தொடர்வது குறித்து தங்களின் கவலையைப் பகிர்ந்து கொண்டனர். மோதல் போக்குகளை நிறுத்தி பேச்சுவார்த்தை மற்றும் தூதரக உறவு பாதைக்கு திரும்ப வேண்டும் என்ற இந்தியாவின் தொடர்ச்சியான வேண்டுகோளைப் பிரதமர் மோடி வலியுறுத்தினார். ரஷ்யா – உக்ரைன் இடையே நடைபெறும் பேச்சுவார்த்தையை வரவேற்ற பிரதமர் மோடி விரைவில் தீர்வு ஏற்படும் என்று நம்பிக்கை தெரிவித்தார்.
2021 ஏப்ரலில் பிரதமர் ரூட்டேயுடன் இணையவழி உச்சி மாநாட்டில் பங்கேற்றதை நினைவுகூர்ந்த பிரதமர், விரைவில் பிரதமர் ரூட்டேயை இந்தியாவில் வரவேற்கும் தமது விருப்பத்தையும் வெளியிட்டார்.
பெட்ரோலியம் மற்றம் இயற்கை எரிவாயு அமைச்சகம்
இந்தியாவின் வளர்ச்சிக் கதையில் உள்ள மிகப் பெரிய வாய்ப்பை பயன்படுத்திக் கொள்ளுமாறு அமெரிக்க முதலீட்டாளர்களுக்கு திரு. தர்மேந்திர பிரதான் அழைப்பு
வரும் 17 ஜூலை, 2020 அன்று நடைபெறவிருக்கும் இந்திய மற்றும் அமெரிக்க உத்திசார் எரிசக்தி கூட்டணியின் இரண்டாவது அமைச்சர்கள் கூட்டத்துக்கு முன்னதாக, அமெரிக்க-இந்திய வர்த்தக சபை புதன்கிழமை அன்று ஏற்பாடு செய்த தொழில் துறை அளவிலான உரையாடலுக்கு அமெரிக்க எரிசக்தி செயலாளர், மேன்மைமிகு டான் பிரவுல்லெட் உடன் இணைந்து மத்திய பெட்ரோலிய, இயற்கை எரிவாயு மற்றும் எஃகு அமைச்சர், திரு. தர்மேந்திர பிரதான் தலைமை தாங்கினார். மேலும், அமெரிக்க-இந்திய உத்திசார் எரிசக்தி கூட்டணி ஏற்பாடு செய்த தொழில் துறை அளவிலான உரையாடலுக்கும் அமைச்சர் தனியாக தலைமை வகித்தார்.
பெட்ரோலிய மற்றும் இயற்கை எரிவாயு அமைச்சக செயலாளர், திரு.தருண் கபூர், அமெரிக்காவுக்கான இந்திய தூதர், திரு. தரண்ஜித் சந்து, எரிசக்தி தொடர்பான இந்திய மற்றும் அமெரிக்க அரசுகளின் பல்வேறு அமைச்சகங்களின் பிரதிநிதிகள் மற்றும் இந்திய மற்றும் அமெரிக்க நிறுவனங்களின் பிரதிநிதிகள் ஆகியோர் இந்த மெய்நிகர் கூட்டத்தில் பங்கேற்றனர்.
இந்த உரையாடல்களின் போது, இந்தியாவின் புதிய வாய்ப்புகளில் தங்களை இணைத்துக் கொண்டு முதலீடு செய்யுமாறு அமெரிக்க நிறுவனங்களுக்கும், முதலீட்டாளர்களுக்கும் அமைச்சர் திரு.பிரதான் அழைப்பு விடுத்தார். இந்திய மற்றும் அமெரிக்க நிறுவனங்களுக்கிடையே இந்தத் துறையில் ஏற்கனவே சில கூட்டு முயற்சிகள் இருக்கும் போதும், அவர்களின் திறன்களுடன் ஒப்பிடும் போது இது மிகக் குறைவே என்றார். அமெரிக்க-இந்திய எரிசக்தி கூட்டணியின் விரிதிறன் பற்றிக் குறிப்பிட்ட அவர், இந்திய-அமெரிக்க உத்திசார் கூட்டணியை தாங்கி நிற்கும் துண்களில் இதுவும் ஒன்று என்று கூறினார்.
இந்த சவாலான சமயங்களின் போது, உலகளாவிய எரிசக்தி சந்தைகளை நிலைப்படுத்துவதில் ஆகட்டும் அல்லது கொவிட்-19-ஐ எதிர்கொள்ளும் கூட்டு நடவடிக்கைகளில் ஆகட்டும், இந்தியா மற்றும் அமெரிக்கா நெருங்கி பணியாற்றுகின்றன. "இன்றைய குழப்பமான உலகில், நிலைத்து நிற்கும் மற்றும் என்றுமே நிலைத்து நிற்கப் போகும் ஒரே விஷயம் நமது இருதரப்பு கூட்டின் வலிமையே ஆகும்," என்று அவர் கூறினார்.
உத்திசார் எரிசக்திக் கூட்டைப் பற்றி பேசிய அமைச்சர், இயற்கை எரிவாயுத் துறை முன்னுரிமைப் பகுதியாக கண்டறியப்பட்டுள்ளதாகத் தெரிவித்தார். திரவ இயற்கை எரிவாயு கிணறுகள், திரவ இயற்கை எரிவாயு ஐஎஸ்ஓ களன் தயாரிப்பு, பெட்ரோ ரசாயனங்கள், உயிரி-எரிபொருள் மற்றும் அழுத்தப்பட்ட உயிரி எரிவாயு போன்ற இந்திய எரிசக்தி துறையில் வரவிருக்கும் பல்வேறு புதிய வாய்ப்புகளைப் பற்றி அமைச்சர் குறிப்பிட்டார்.
இந்திய ஆய்வு மற்றும் உற்பத்தித் துறையில் தொலைநோக்குடன் தற்போது செய்யப்பட்டுக் கொண்டிருக்கும் மாற்றங்கள் பற்றியும், கொள்கை சீர்திருத்தங்கள் குறித்தும் திரு. பிரதான் பேசினார். வேகமாக வளர்ந்து வரும் பொருளாதாரத்தின் தேவைகளை பூர்த்தி செய்ய நாடு தயாராகி வரும் வேளையில், அடுத்த ஐந்து வருடங்களில் எரிவாயு விநியோக வலைப்பின்னல்களின் உருவாக்கம் உள்ளிட்ட எண்ணெய் மற்றும் எரிவாயு ஆய்வு மற்றும் இயற்கை எரிவாயு உள்கட்டமைப்பு ஆகியவற்றில் 118 பில்லியன் அமெரிக்க டாலர்களுக்கும் அதிகமான முதலீட்டை இந்தியா பெறும் என்று அவர் தெரிவித்தார்.
அறிவியல் மற்றும் தொழில்நுட்பத்துறை
குறு-சிறு மற்றும் நடுத்தர தொழில் நிறுவனங்களுக்கு அதிகாரம் அளிக்கும் பொதுவான ஆராய்ச்சி மற்றும் தொழில்நுட்ப மேம்பாட்டு மையங்கள் குறித்த கருத்தாய்வு நிறைவு
அறிவியல் மற்றும் தொழில்நுட்ப அமைச்சகத்தின் அறிவியல் மற்றும் தொழில்துறை ஆராய்ச்சித் துறையின் பொதுவான ஆராய்ச்சி மற்றும் தொழில்நுட்ப மேம்பாட்டு மையங்கள் திட்டத்தின் கீழான நான்காவது கருத்தாய்வு, புவனேஸ்வரில் உள்ள சி.எஸ்.ஐ.ஆர்- கனிமங்கள் மற்றும் பொருட்கள் தொழில்நுட்ப நிறுவனத்தில் நிறைவடைந்தது.
மாற்றத்துக்கான ஆராய்ச்சியை வலுப்படுத்தவும், தொழில்துறை மற்றும் ஆராய்ச்சி நிறுவனங்களுக்கு இடையிலான ஒத்துழைப்பை எளிதாக்கவும், அறிவியல் அறிவு, யோசனைகள் மற்றும் கண்டுபிடிப்புகள் மற்றும் சந்தைப்படுத்தக்கூடிய தயாரிப்புகள் மற்றும் சேவைகளின் வடிவத்தில் அவற்றின் நடைமுறை பயன்பாடு ஆகியவற்றுக்கு இடையிலான இடைவெளியைக் குறைக்க உகந்த சூழலை உருவாக்கவும் இந்த கருத்தாய்வு ஏற்பாடு செய்யப்பட்டது.
இந்தக் கருத்தாய்வை டி.எஸ்.ஐ.ஆரின் விஞ்ஞானி-ஜி மற்றும் சி.ஆர்.டி.டி.எச் தலைவர் டாக்டர் சுஜாதா சக்லனோபிஸ், புவனேஸ்வரில் உள்ள சி.எஸ்.ஐ.ஆர்-ஐ.எம்.எம்.டி இயக்குநர் டாக்டர் ராமானுஜ் நாராயண் மற்றும் ஏ.சி.எஸ்.ஐ.ஆர் இயக்குநர் பேராசிரியர் மனோஜ் கே.தார் ஆகியோர் தொடங்கி வைத்தனர்.
டாக்டர் சுஜாதா சக்லானோபிஸ் தனது தொடக்க உரையில், "தற்சார்பு இந்தியா" திட்டத்தின் ஒரு பகுதியாக கருத்தாய்வு நடைபெறுகிறது என்றார். “ஆத்மநிர்பர் பாரத்” உத்தியின் கீழ் ஸ்டார்ட்அப் இந்தியா, மேக் இன் இந்தியா மற்றும் ஸ்கில் இந்தியா போன்ற பிரதமர் திரு நரேந்திர மோடியின் முன்முயற்சிகளை நிறைவேற்றுதற்கான படிக்கட்டுகளாகும் என்றும் குறிப்பிட்டார்.
இந்தக் கருத்தாய்வில் தொழிற்சங்கப் பிரதிநிதிகள், தொழில் சங்கங்கள் மற்றும் குறு, சிறு மற்றும் நடுத்தர நிறுவனங்களின்  பிரதிநிதிகள், ஸ்டார்ட்அப்கள், தனிப்பட்ட கண்டுபிடிப்பாளர்கள், சுய உதவிக் குழுக்களின் பிரதிநிதிகளும் கலந்து கொண்டனர்.
PIB Headquarters
சென்னை விமான நிலையத்தில் ஏர் இண்டியா விமானத்தில் கடத்தி வரப்பட்ட ரூ.2.24 கோடி மதிப்புள்ள 5.6 கிலோ எடையுள்ள தங்கம் சுங்கத் துறையினரால் பறிமுதல்
துபாயில் இருந்து சென்னை வரும் விமானத்தில் தங்கம் கடத்தி வரப்படுவதாக கிடைத்த தகவலின் பேரில், செவ்வாய்கிழமை  அன்று, சுங்கத் துறையின் விமான நிலைய புலனாய்வுப் பிரிவு அதிகாரிகள், துபாயில் இருந்து சென்னை வந்த ஏர் இண்டியா நிறுவனத்தின் ஏஐ-906 விமானத்தில் சோதனையிட்டனர். துபாயில் இருந்து வந்த இந்த சர்வதேச விமானம், ஏஐ-440 என்ற எண்ணுடன் உள்நாட்டு விமானமாக மாற்றப்பட்டு, தில்லிக்கு புறப்படவிருந்த நேரத்தில் நடத்தப்பட்ட சோதனையின்போது, கறுப்பு நிற டேப்பால் சுற்றப்பட்ட 4 பண்டல்கள் விமானத்தின் பின்புறக் கழிவறையில் மறைத்து வைக்கப்பட்டிருந்தது தெரியவந்தது. இந்த பண்டல்களை பிரித்து பார்வையிட்டபோது, தலா 10 தோலா எடையுள்ள வெளிநாட்டு முத்திரையுடன் கூடிய 48 தங்கக் கட்டிகள் இருப்பது தெரியவந்தது. ரூ. 2.24 கோடி மதிப்புள்ள 5.6 கிலோ எடையுள்ள இந்த தங்கக் கட்டிகள் கைப்பற்றப்பட்டு, 1962 ஆம் ஆண்டு சுங்கத் துறை சட்ட விதிகளின் கீழ், கேட்பாடற்ற பொருளாக கருதப்பட்டு மேல் விசாரணை மேற்கொள்ளப்பட்டு வருவதாக சென்னை சர்வதேச விமான நிலைய சுங்கத் துறை ஆணையர் தெரிவித்துள்ளார்.
ரெயில்வே அமைச்சகம்
புதிய வழித்தடத்தில், மணிக்கு 90 கி.மீ வேகத்துக்கு மேல் செல்கின்றன சரக்கு ரயில்கள்
புதிதாக தொடங்கப்பட்ட நியூ குர்ஜா - பாபூர் சரக்கு ரயில் போக்குவரத்து வழித்தடத்தில், தற்போது சரக்கு ரயில்கள் மணிக்கு 90 கி.மீட்டருக்கு மேலான வேகத்தில் செல்கின்றன. இது சரக்கு ரயில் போக்குவரத்தில் ஏற்பட்டுள்ள குறிப்பிடத்தக்க மாற்றமாகும்.
கிழக்கு பிரத்யேக சரக்கு ரயில் வழித்தடத்தில் நியு குர்ஜா - நியூ பாபூர் இடையே 351 கி.மீ தூரத்துக்கு புதிய பாதையை பிரதமர் திரு நரேந்திர மோடி, கடந்த மாதம் 29ம் தேதி நாட்டுக்கு அர்ப்பணித்தார்.
தடையற்ற சரக்கு ரயில் போக்குவரத்தை ஏற்படுத்த வேண்டும் என்பதுதான் இத்திட்டத்தின் நோக்கம். இதை நிறைவேற்றும் வகையில், தற்போது இந்த வழித்தடத்தில் சரக்கு ரயில்கள் மணிக்கு 90 கி.மீ வேகத்துக்கு மேல் செல்கின்றன.
கடந்த ஜனவரி 3ம் தேதி வரை, இந்த வழித்தடத்தில் 53 சரக்கு ரயில்கள் இயக்கப்பட்டள்ளன. நியூ குர்ஜாவிலிருந்து - நியூ பாபர் செல்லும் வழியில் அதிகபட்சமாக மணிக்கு 93.70 கி.மீ வேகத்தில் சரக்கு ரயில் சென்றது.
சரக்கு ரயில்கள் விரைவாக செல்வதன் மூலம், சரக்குகளை விரைவாக விநியோகிக்க முடியும் மேலும் சரக்கு போக்குவரத்து செலவும் குறையும்.
இந்த புதிய சரக்கு வழித்தடம் தொடங்கப்பட்ட பின் நிலக்கரி,சணல், பெட்ரோலியப் பொருட்கள், கன்டெய்னர்கள், இருப்பு மற்றும் எஃகு மற்றும் இதர கனிமங்கள் மற்றும் முக்கிய பொருட்கள் தேசிய தலைநகர் மண்டலம் நோக்கி கொண்டு செல்லப்படுகின்றன. இதேபோல், பஞ்சாப், ஹரியானாவிலிருந்து உணவு தானியங்களும் கொண்டு செல்லப்படுகின்றன. உரங்கள், எஃகு ஆகியவை கிழக்கிந்திய பகுதிகளுக்கும் கொண்டு செல்லப்படுகின்றன.
மேலும் விவரங்களுக்கு இந்த ஆங்கில செய்திக் குறிப்பை காணவும்
https://pib.gov.in/PressReleasePage.aspx?PRID=1685979
சுற்றுச்சூழல் மற்றும் வனத்துறை அமைச்சகம்
எதிர்வரும் குளிர் காலத்தில் மாசு ஏற்படுவதைத் தடுக்க, மத்திய மாசுக் கட்டுப்பாட்டு வாரியம், 50 குழுக்களை அமைக்கவிருக்கிறது
காற்றின் தன்மையை மேம்படுத்த, மத்திய மாசுக் கட்டுப்பாட்டு வாரியம் இதற்கென பிரத்தியேகமாக 50 குழுக்களை நியமிக்கவிருக்கிறது. இந்தக் குழுக்கள் வரும்15ஆம் தேதி முதல் அடுத்த ஆண்டு பிப்ரவரி 28ஆம் தேதி வரை உத்தரப்பிரதேசத்தில் தில்லி, நொய்டா உள்ளிட்ட நகரங்களுக்கும், ஹரியானாவில் பரிதாபாத், பானிபட் உள்ளிட்ட நகரங்களுக்கும், ராஜஸ்தானில் பரத்பூர், அல்வார் உள்ளிட்ட நகரங்களுக்கும் நேரில் சென்று மாசு அதிகம் ஏற்படும் பகுதிகளை ஆய்வு செய்யவிருக்கிறது.
குளிர்காலத்தில் தில்லி மற்றும் தேசியத் தலைநகர் பகுதிகளில் காற்றின் தன்மை, சுற்றுச்சூழலுக்கு சவாலாகவே இருந்து வருகிறது. கடந்த ஐந்து வருடங்களாக இந்தப் பகுதிகளில் காற்று மாசைக் குறைக்க பல்வேறு நடவடிக்கைகள் மேற்கொள்ளப்பட்டு வருவது குறிப்பிடத்தக்கது.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்
https://pib.gov.in/PressReleasePage.aspx?PRID=1664341
மத்திய அமைச்சரவை
இந்தியா - பிரேசில் இடையே, குற்றவியல் நடைமுறைகளில் பரஸ்பர சட்ட உதவிக்கான உடன்படிக்கைக்கு மத்திய அமைச்சரவை ஒப்புதல்
பிரதமர் திரு.நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், குற்றவியல் விஷயங்களில் பரஸ்பர சட்டஉதவிகளைப் பகிர்ந்து கொள்வதற்கு, இந்தியா – பிரேசில் இடையே கையெழுத்தாகவுள்ள உடன்படிக்கைக்கு ஒப்புதல் வழங்கப்பட்டது.
குற்றவியல் விஷயங்களில், புலன் விசாரணை மற்றும் விசாரணை மேற்கொள்ள, பரஸ்பர சட்டஉதவி வழங்கும் வகையில், ஒத்துழைப்பை இருநாடுகளும் செயல்திறன் முறையில் அதிகரிப்பதை இந்த உடன்படிக்கை நோக்கமாக கொண்டிருக்கும். நாடுகளுக்கு இடையிலான குற்றங்கள், பயங்கரவாதத்துடன் அதற்கான தொடர்புகள் விஷயத்தில் இந்த உத்தேச உடன்படிக்கை விரிவான சட்ட வரைமுறைகளை வழங்கக்கூடியதாகும். தேடுதல், கட்டுப்படுத்துதல், போலிகளை களைதல், பயங்கரவாத நடவடிக்கைகளுக்கு நிதி வழங்குதல் போன்ற விஷயங்களில் பிரேசிலுடன் குற்றங்கள் தொடர்பான புலன் விசாரணை மற்றும் விசாரணையில், இருதரப்பு ஒத்துழைப்பை வழங்குவதற்கு இது உதவும்.
நுகர்வோர் நலன், உணவு மற்றும் பொது விநியோகம் அமைச்சகம்
பொது முடக்க காலத்தின் போது உணவு தானியங்கள் கொள்முதல் செய்வது துரிதப்படுத்தப்பட்டுள்ளது
தேசிய அளவிலான பொதுமுடக்கம் காரணமாக போக்குவரத்தில் மிகுந்த கட்டுப்பாடுகள் இருந்தபோதிலும், நடப்பு ரபி பருவத்தில் கோதுமை மற்றும் நெல்  கொள்முதல் செய்யப்படுவது விரைவு படுத்தப்பட்டுள்ளது. கோதுமையைப் பொறுத்தவரை நானூறு லட்சம் மெட்ரிக் டன் என்ற இலக்கில், மத்திய இருப்புக்கான கொள்முதல் கடந்த மே 6 ம் தேதி வரை 216 லட்சம் மெட்ரிக் டன் அளவை எட்டியது. பஞ்சாப், ஹரியானா மற்றும் மத்தியப் பிரதேசம் போன்ற மாநிலங்களில், இது ஏப்ரல் 15ம் தேதி அன்று தான் தொடங்கியது என்பதை வைத்துப் பார்க்கையில், மிகவும் மனதைத் தொடுவதாக உள்ளது. இதேபோல் நெல் கொள்முதல் சுமுகமாக நடைபெற்று வருகிறது. இதுவரை அரசு முகமைகள் மூலமாக 44.9 லட்சம் மெட்ரிக் டன் நெல் கொள்முதல் செய்யப்பட்டுள்ளது.
நெல் கொள்முதலில் பஞ்சாப் முதலிடத்தில் உள்ளது – 104.28 லட்சம் மெட்ரிக் டன். இதையடுத்து ஹரியானா 50.56 லட்சம் மெட்ரிக் டன்; மத்தியப் பிரதேசம் 48.64 லட்சம் மெட்ரிக் டன். மத்திய இருப்பு கொள்முதலுக்கு உத்தரப்பிரதேசமும் ராஜஸ்தானும் பங்களித்துள்ளன. இதற்கான பணிகள் விரைவு படுத்தப்பட்டுள்ளன.
நெல் கொள்முதலைப் பொறுத்தவரை, மிகப் பெரிய அளவிலான பாசன திட்டங்கள் செயல்படுத்தப்பட்டதையடுத்து, உற்பத்தி வெகுவாக அதிகரித்துள்ள தெலங்கானாவில் இருந்து அதிகபட்ச கொள்முதல் செய்யப்பட்டது. சுமார் 45 லட்சம் மெட்ரிக் டன் நெல் கொள்முதல் செய்யப்பட்டுள்ளது. இதில் தெலங்கானாவில் இருந்து மட்டும் 30 லட்சம் மெட்ரிக் டன் நெல்லும், ஆந்திரப் பிரதேசத்திலிருந்து 10 லட்சம் மெட்ரிக் டன் நெல்லும் கொள்முதல் செய்யப்பட்டன.
(
பணியாளர் நலன், பொதுமக்கள் குறை தீர்ப்பு மற்றும் ஓய்வூதியங்கள் அமைச்சகம்
பெருந்தொற்று நிலைமையை ஆய்வு செய்த பின்னர், முழு அளவிலான பணியாளர்களோடு அலுவலகங்கள் நாளை முதல் இயங்கும்: டாக்டர் ஜிதேந்திர சிங்
பெருந்தொற்று நிலைமையை இன்று ஆய்வு செய்த பின்னர், குறைந்து வரும் கொவிட் பாதிப்புகளின் எண்ணிக்கை மற்றும் குறைந்து வரும் தொற்று உறுதிப்படுத்தல் விகிதம் ஆகியவற்றை கருத்தில் கொண்டு முழு அளவிலான பணியாளர்களோடு அலுவலகங்கள் நாளை முதல் இயங்கும் என்று முடிவு எடுக்கப்பட்டுள்ளதாக மத்திய அறிவியல் மற்றும் தொழில்நுட்பம் இணை அமைச்சரும் ; புவி அறிவியல் இணை அமைச்சரும் ; பிரதமர் அலுவலகம், பணியாளர், பொதுமக்கள் குறைகள், ஓய்வூதியம், அணு சக்தி மற்றும் விண்வெளித்துறை இணை அமைச்சருமான டாக்டர் ஜிதேந்திர சிங் இன்று மாலை கூறினார்.
2022 பிப்ரவரி 7 முதல் அனைத்து மட்டங்களில் உள்ள அலுவலர்களும் எந்த விதிவிலக்கும் இல்லாமல் அலுவலகங்களுக்கு நேரில் வரவேண்டும் என்று அவர் கூறினார்.
அனைத்துப் பணியாளர்களும் அனைத்து நேரங்களிலும் முக கவசங்கள் அணிந்திருப்பதையும் சரியான கொவிட் நடைமுறைகளை பின்பற்றுவதையும் துறையின் தலைவர்கள் உறுதி செய்ய வேண்டும் என்று அவர் வலியுறுத்தினார்.
பிப்ரவரி 15 வரை 50 சதவீத பணியாளர்கள் வீட்டில் இருந்து பணியாற்றலாம் என்று இதற்கு முன் அறிவிக்கப்பட்டிருந்தது. ஆனால் தற்போதைய அறிவிப்பின்படி, 2022 பிப்ரவரி 7 முதல் வீட்டில் இருந்து பணிபுரியும் வாய்ப்பு எந்த பணியாளருக்கும் வழங்கப்படாது.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1795988
இளைஞர் நலன் மற்றும் விளையாட்டு அமைச்சகம்
தேசிய விளையாட்டு தினமான இன்று ‘ஃபிட் இந்தியா கைப்பேசி செயலியை மத்திய விளையாட்டுத்துறை அமைச்சர் திரு அனுராக் சிங் தாகூர் தொடங்கிவைத்தார்
விடுதலையின் அம்ரித் மகோத்சவத்தின் ஒரு பகுதியாக, ‘ஃபிட் இந்தியா’ இயக்கத்தின் இரண்டாம் ஆண்டு விழாவை கொண்டாட, தேசிய விளையாட்டு தினமான இன்று புதுதில்லியில் உள்ள மேஜர் தியான் சந்த் தேசிய விளையாட்டு அரங்கில், ‘பிட் இந்தியா கைப்பேசி செயலியை மத்திய இளைஞர் விவகாரம் மற்றும் விளையாட்டுத்துறை அமைச்சர் திரு அனுராக் சிங் தாகூர் தொடங்கி வைத்தார்.
விளையாட்டுத்துறை இணையமைச்சர் திரு நிஷித் பிரமனிக், விளையாட்டுத்துறை செயலாளர் திரு ரவி மிட்டல், இளைஞர் விவகாரத்துறை செயலாளர் திருமதி உஷா சர்மா ஆகியோரும் இந்நிகழ்ச்சியில் கலந்து கொண்டனர். ‘ஃபிட் இந்தியா செயலியை தொடங்கிவைக்கும் முன், மேஜர் தியான் சந்த் தேசிய ஸ்டேடியத்தில், ஹாக்கி வீரர் மேஜர் தியான் சந்த்துக்கு மத்திய அமைச்சர் திரு அனுராக் தாகூர், இணையமைச்சர் திரு நிஷித் பிரமனிக் ஆகியோர் மலரஞ்சலி செலுத்தினர்.
‘ஃபிட் இந்தியா’ செயலியை தொடங்கி வைத்தபின், அதன் பயன்பாடு குறித்து விளக்கம் அளித்த இந்திய ஹாக்கி அணி கேப்டன் மன்ப்ரீத் சிங், மல்யுத்த வீரர் சங்ராம் சிங், பத்திரிகையாளர் அயாஸ் மேமன், பைலட் கேப்டன் ஆனி திவ்யா, பள்ளி மாணவர் மற்றும் இல்லத்தரசி ஒருவருடன் மத்திய அமைச்சர்கள் கணொலி காட்சி மூலம் கலந்துரையாடினர்.
‘பிட் இந்தியா செயலியை இலவசமாக பதிவிறக்கம் செய்யலாம். ஆங்கிலம் மற்றும் இந்தி மொழியில் இது உள்ளது. அடிப்படை ஸ்மார்ட் போன்களில் பயன்படுத்தும் வகையில் இது உருவாக்கப்பட்டுள்ளது.
மத்திய இணையமைச்சர் திரு நிஷித் பிரமனிக் பேசுகையில், ‘‘ ஃபிட் இந்தியா இயக்கத்தை, மக்கள் இயக்கமாக்குவதில், நாட்டு மக்களின் பங்களிப்பு வியக்கத்தக்கது. இந்த ஃபிட் இந்தியா செயலி, புதிய இந்தியாவை உருவாக்கவும், பிரதமர் திரு நரேந்திர மோடியின் கனவை நனவாக்கவும் உதவும். ஃபிட் இந்தியா இயக்கத்துக்கு உண்மையான முன்னுதாரணமாக விளையாட்டுத்துறை அமைச்சர் திரு அனுராக் தாகூர் உள்ளார். அவர் ஒவ்வொருவரையும் ஊக்குவிக்கிறார்’’ என்றார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1750140
உள்துறை அமைச்சகம்
2022 ஆம் ஆண்டின் முதல் நாளில் பிரதமரின் கிசான் திட்டத்தின் கீழ் 10 கோடிக்கும் மேற்பட்ட பயனாளி விவசாயக் குடும்பங்களுக்கு ரூ.20,000 கோடி நேரடியாக செலுத்தப்பட்டதற்காக மத்திய உள்துறை மற்றும் கூட்டுறவு அமைச்சர் திரு. அமித் ஷா, பிரதமர் திரு. நரேந்திர மோடிக்கு நன்றி தெரிவித்தார்.
2022 ஆம் ஆண்டின் முதல் நாளில் பிரதமரின் கிசான் திட்டத்தின் கீழ் 10 கோடிக்கும் மேற்பட்ட பயனாளி விவசாயக் குடும்பங்களுக்கு ரூ.20,000 கோடி நேரடியாக செலுத்தப்பட்டதற்காக மத்திய உள்துறை மற்றும் கூட்டுறவு அமைச்சர் திரு.அமித் ஷா, பிரதமர் திரு. நரேந்திர மோடிக்கு நன்றி தெரிவித்துள்ளார்
“விவசாயிகள் வளர்ச்சியடையாமல் நாட்டின் ஒட்டுமொத்த வளர்ச்சி சாத்தியமில்லை, கடந்த 7 ஆண்டுகளாக விவசாயிகள் தன்னிறைவு அடைய தொடர்ந்து முயற்சிகளை மேற்கொண்டு வரும் விவசாயிகளுக்கு ஆதரவான மோடி அரசை நாடு கண்டு வருகிறது. பிரதமரின் கிசான் திட்டம், விவசாயத்தின் மிக நெருக்கடியான நேரத்தில் விவசாயிகளுக்கு நிதியுதவி அளித்து, அவர்களை கடனில் இருந்து விடுவிப்பதில் மிகவும் சிறப்பாக செயல்பட்டுவருகிறது.”, என்று மத்திய உள்துறை அமைச்சர் தனது டுவிட்டர் செய்தியில் தெரிவித்துள்ளார்.
பிரதமர் அலுவலகம்
ஜாலியன் வாலாபாகில் இந்நாளில் தியாகம் செய்த அனைவரின் தியாகத்தையும் பிரதமர் நினைவுகூர்ந்தார்
ஜாலியன் வாலாபாகில் இந்நாளில் தியாகம் செய்த அனைவரின் தியாகத்தையும் பிரதமர் திரு நரேந்திர மோடி நினைவுகூர்ந்தார்.
இது குறித்து பிரதமர் டுவிட்டரில் கூறியிருப்பதாவது;
"ஜாலியன்வாலாபாகில் இந்நாளில் தியாகம் செய்த அனைவரின் தியாகத்தையும் நான் நினைவுகூர்கிறேன். அவர்களின் சிறந்த தியாகம், நமது சுதந்திரப் போராட்ட வீரர்களின் கனவுகளை நிறைவேற்றவும், வலிமையான மற்றும் வளர்ச்சியடைந்த இந்தியாவை உருவாக்கவும் கடினமாக உழைக்க நமக்கு உத்வேகம் அளிக்கிறது."
அறிவியல் மற்றும் தொழில்நுட்பத்துறை
கொவிட்-19, சளிக்காய்ச்சல் நோய்கள் பரவலைத் தடுக்க பல்முனை பூச்சை ஜவஹர்லால் நேரு அறிவியல் மேம்பாட்டு ஆராய்ச்சி மையம் உருவாக்கியுள்ளது
அறிவியல் மற்றும் தொழில்நுட்பத் துறையின் கீழ் இயங்கி வரும் தன்னாட்சி பெற்ற நிறுவனமான பெங்களூர் ஜவஹர்லால் நேரு அறிவியல் மேம்பாட்டு ஆராய்ச்சி மையம், நுண்ணுயிர்க்கொல்லி பூச்சு ஒன்றை உருவாக்கியுள்ளது. கடுமையான மூச்சுத்திணறல் தொற்றுக்கு மூல காரணமான, கொடிய உயிர்க்கொல்லி நோயான இன்ப்ளுயன்சா எனப்படும் தொற்று பரவுவதைத் தடுப்பதில், இது மிகச்சிறந்த முறையில் செயலாற்றி, இந்தத் தொற்றின் பெருமளவை செயலிழக்கச் செய்துள்ளது. கோவிட்-19க்கு எதிரான நாட்டின் போருக்கு துணை புரியும் வகையில், இந்தப்பூச்சை மேலும் கூடுதலாக உருவாக்க அறிவியல் மற்றும் தொழில்நுட்பத் துறையின் ஒரு பிரிவான அறிவியல் மற்றும் பொறியில் ஆராய்ச்சி வாரியம் ஆதரவு தெரிவித்துள்ளது.
இன்புளுயன்சா வைரசை  100 சதவீதம் இந்தப் பூச்சு அழிக்கும் திறம் வாய்ந்தது என நிரூபிக்கப்பட்டுள்ளது. இதே போன்ற தொடர்பு வரை மறைந்திருக்கும் தொற்றான கோவிட்-19ஐயும் இந்தப்பூச்சு அழிக்கக்கூடியது என்பது தெளிவாகியுள்ளது. இதற்கான தொழில்நுட்பம் மிக எளிதானது என்பதால், இதை உருவாக்குவதற்கு திறமையான பணியாளர்கள் தேவை இல்லை. ஏற்கனவே திட்டமிட்டபடி, இது கோவிட்-19 தொற்றுக்கு எதிராக சோதிக்கப்பட உள்ளது. இதன் தீவிரமான தடுப்பு செயல்பாடு உறுதி செய்யப்பட்டால், மருத்துவர்கள் மற்றும் செவிலியர்கள் தங்களது பாதுகாப்புக்காக பயன்படுத்தும் முகக்கவசங்கள், அங்கிகள், கையுறைகள் போன்ற உபகரணங்களில் இதைப் பூசுவதன் மூலம், அவர்களுக்குக் கூடுதல் பாதுகாப்பு கிடைக்கும். இது, கோவிட்-19க்கு எதிராக மேலும் கூடுதல் தீவிரத்துடன் அவர்கள் செயல்பட உதவும்.
சிறப்பு சேவைகள் மற்றும் கட்டுரைகள்
சென்னை விமான நிலையத்தில் தங்கம் பறிமுதல்
சென்னை விமான நிலைய சுங்கத்துறைக்கு கிடைத்த ரகசிய தகவலின் அடிப்படையில் துபாயில் இருந்து சென்னை வந்த 3 பயணிகளை கடந்த 10.11.2022 அன்று அதிகாரிகள் சோதனை செய்தனர். அப்போது அவர்கள் மறைத்து வைத்திருந்த 300 கிராம் எடைகொண்ட 12 சிறிய தங்கக் கட்டிகள் மற்றும் 4967 கிராம் எடையிலான 6 தங்கக் கட்டிகளை அதிகாரிகள் கைப்பற்றினார்கள். 5.267 கிலோ கிராம் எடைகொண்ட இந்த தங்கத்தின் மதிப்பு 2.34 கோடி ரூபாயாகும்.
இதுகுறித்த புலன் விசாரணை நடைபெற்று வருகிறது. இத்தகவலை சென்னை சர்வதேச விமான நிலைய சுங்கத் துறையின் முதன்மை ஆணையர் திரு எம் மேத்யூ ஜாலி வெளியிட்டுள்ளார்.
பழங்குடியினர் நலத்துறை அமைச்சகம்
கவுகாத்தி சர்வதேச விமான நிலையத்தில் டிரைப்ஸ் இந்தியா விற்பனையகத்தை அமைச்சர் திரு அர்ஜுன் முண்டா திறந்து வைத்தார்
கவுகாத்தியில் உள்ள லோக்பிரியா கோபிநாத் போர்தொலாய் சர்வதேச விமான நிலையத்தில் டிரைப்ஸ் இந்தியா விற்பனையகத்தை மத்திய பழங்குடியினர் விவகாரங்கள் அமைச்சர் திரு அர்ஜுன் முண்டா காணொலி மூலம் இன்று திறந்து வைத்தார்.
மத்திய பழங்குடியினர் விவகாரங்கள் இணை அமைச்சர் திருமதி ரேணுகா சிங், இந்திய பழங்குடியினர் கூட்டுறவு சந்தைப்படுத்துதல் வளர்ச்சி கூட்டமைப்பின்  தலைவர் திரு ரமேஷ் சந்த் மீனா, துணை தலைவர் திருமதி பிரதிபா பிரம்மா, டிரைஃபெட் நிர்வாக இயக்குநர் திரு பிரவிர் கிருஷ்ணா உள்ளிட்டோர் திறப்பு விழாவில் கலந்து கொண்டனர்.
நிகழ்ச்சியில் பேசிய திரு அர்ஜுன் முண்டா, அனைவரையும் உள்ளடக்கிய வளர்ச்சி என்பதே அரசின் லட்சியம் என்றார். இது பழங்குடியினர் உள்ளிட்ட அனைத்து பிரிவினரையும் உள்ளடக்கியதே ஆகும் என்று அமைச்சர் கூறினார்.
பழங்குடியினரின் வாழ்வை மாற்றியமைக்கவும், அவர்களது வாழ்க்கை முறையை மேம்படுத்தவும் டிரைப்ஸ் இந்தியா தொடர்ந்து முயன்று வருகிறது.
பழங்குடியினர் தயாரிக்கும் பல்வேறு பொருட்கள் 125-க்கும் அதிகமான டிரைப்ஸ் இந்தியா மையங்களிலும், டிரைப்ஸ் இந்தியா நடமாடும் கடைகளிலும், டிரைப்ஸ் இந்தியாவின் மின் வணிக தளமான tribesindia.com-லும், இதர மின் வணிக தளங்களிலும் கிடைக்கும்.
மேலும் விவரங்களுக்கு இந்த ஆங்கில செய்தி குறிப்பை பார்க்கவும்:
https://pib.gov.in/PressReleasePage.aspx?PRID=1682748
-----
(Visitor Counter : 167
பிரதமர் அலுவலகம்
மகா பௌர்ணமியன்று நாட்டு மக்களுக்கு பிரதமர் வாழ்த்து
மகா பௌர்ணமி தினத்தை முன்னிட்டு நாட்டு மக்களுக்கு பிரதமர் திரு நரேந்திர மோடி வாழ்த்து தெரிவித்துள்ளார்.
“மகா பௌர்ணமி தினத்தை முன்னிட்டு நாட்டு மக்கள் அனைவருக்கும் எனது அன்பான வாழ்த்துக்கள்”, என்று பிரதமர் வெளியிட்டுள்ள சுட்டுரைச் செய்தியில் குறிப்பிட்டுள்ளார்.
மனித வள மேம்பாட்டு அமைச்சகம்
மாற்றுத்திறனாளி குழந்தைகளுக்கு மின்னணுத் தகவல்களை வடிவமைப்பதற்கான வழிகாட்டுதல்கள் வெளியீடு
மாற்றுத்திறனாளி குழந்தைகளுக்கு மின்னணுத் தகவல்களை வடிவமைப்பதற்கான வழிகாட்டுதல்களை வெளியிடுவதற்கு, மத்திய கல்வி அமைச்சர் திரு ரமேஷ் பொக்ரியால் ‘நிஷாங்க்' இன்று ஒப்புதல் அளித்துள்ளார்.
மின்னணு/ இணையதளம்/ ஒளிபரப்பு தொடர்பான அனைத்து முயற்சிகளையும் ஒருங்கிணைக்கும் நோக்கத்தோடு 2020 மே 17-ஆம் தேதி பிரதமரின் இ-வித்யா என்ற விரிவான முன்முயற்சி அறிமுகப்படுத்தப்பட்டது. இந்த முயற்சி, குறிப்பாக, மாற்றுத்திறனாளி குழந்தைகளுக்கான சிறப்பு மின்னணுத் தகவல்களை மேம்படுத்தத் திட்டமிட்டுள்ளது. இந்தத் தொலைநோக்குப் பார்வையைக் கருத்தில் கொண்டு மத்திய கல்வி அமைச்சகத்தின் கீழ் செயல்படும் பள்ளிக் கல்வி மற்றும் எழுத்தறிவுத் துறை, மாற்றுத்திறனாளி குழந்தைகளுக்கான மின்னணுத் தகவல்களை வடிவமைப்பதற்கு வழிகாட்டுதல்களை பரிந்துரைப்பதற்கான நிபுணர் குழுவை அமைத்தது.
அனைவரையும் உள்ளடக்கிய கல்வி என்ற இலக்கை அடைவதற்காக, சிறப்பு தேவைகள் உடைய குழந்தைகள் என்று அழைக்கப்படும் இதுபோன்ற குழந்தைகளுக்கு வழிகாட்டுதல்களை தயார் செய்வதற்கான முயற்சி முதன்முறையாக மேற்கொள்ளப்பட்டது. “மாற்றுத்திறனாளி குழந்தைகளுக்கான மின்னணுத் தகவல்களை மேம்படுத்துவதற்கான வழிகாட்டுதல்கள்” என்ற தலைப்பில் 11 பிரிவுகள் மற்றும் 2 பின் இணைப்புகள் கொண்ட அறிக்கையை இந்தக் குழு சமர்ப்பித்தது. இந்த அறிக்கை மீது மத்திய கல்வி அமைச்சகம் ஆலோசனை நடத்தி ஒப்புதல் அளித்தது.
இந்த அறிக்கையில் குறிப்பிடப்பட்டுள்ள முக்கிய அம்சங்கள் பின்வருமாறு:
• காண்கிற, செயலாற்றத்தக்க, புரிந்துகொள்ளக்கூடிய, வலுவான ஆகிய நான்கு கொள்கைகளின் அடிப்படையில் மின்னணுத் தகவல்கள் வடிவமைக்கப்பட வேண்டும்.
• உரை, அட்டவணை வரைபடங்கள், காட்சிப் படங்கள், ஒலி அமைவுகள், காணொலிகள், ஆகியவற்றை உள்ளடக்கிய மின்னணுத் தகவல்கள், தேசிய தரநிலைகள்  மற்றும் சர்வதேச தரநிலைகளுக்கு  உட்பட்டதாக இருக்கவேண்டும்.
• தகவல்களைப் பதிவேற்றம் செய்யப்படும் தளங்கள்  மற்றும் தகவல்களை அணுகும் வாசிப்புத் தளங்கள்/ சாதனங்கள்  முதலியவை தொழில்நுட்ப தரநிலைகளைப் பூர்த்தி செய்ய வேண்டும்.
• மாற்றுத்திறனாளி குழந்தைகளின் குறிப்பிட்ட தேவைகளை நிறைவேற்றுவதற்காக ஏற்புடையதக்க கற்பித்தல் முறைகள் பரிந்துரைக்கப்பட்டுள்ளன.
பாடப்புத்தகங்களை படிப்படியாக டிஜிட்டல் முறைக்கு மாற்றவும் நிபுணர் குழு பரிந்துரைத்துள்ளது. உரை, ஒலி அமைவுகள், காணொலிகள், சைகை மொழிகள் என்ற பல்வேறு வடிவங்களைத் தேர்ந்தெடுக்கும் வகையில் மின்னணு பாடப்புத்தகங்கள் இடம்பெற வேண்டும்.
வழிகாட்டுதல்களைக் காண்பதற்கு:
https://www.education.gov.in/sites/upload_files/mhrd/files/CWSN_E-Content_guidelines.pdf
மேலும் விவரங்களுக்கு இந்த ஆங்கில செய்திக் குறிப்பைக் காணவும்: https://www.pib.gov.in/PressReleasePage.aspx?PRID=1725279
(Visitor Counter : 177